《雨中渡扬子江见海怪出没》
元代·尹廷高

吴头楚尾天一隅，长江浩淼云模糊。中流风急浪花涌，船头黄帽惊相呼。

蜿蜒海怪互出没，踊跃与我为先驱。神闲意定若无见，自笑胆气由来粗。

江神雅识诗客意，故尔献状聊相娱。岸旁青帘酒可沽，拔剑割炙倾玉壶。

与君痛饮留斯须，此意此意不可孤。山川惨淡百战馀，古今变态难尽摹，且书雨里金焦图。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。